b'\n_START_ARTICLE_\nAleksander \xc5\xa0tempihar\n_START_SECTION_\n\xc5\xbdivljene in delo\n_START_PARAGRAPH_\nRodil se je v dru\xc5\xbeini jeseni\xc5\xa1kega odvetnika Iva \xc5\xa0tempiharja in Elizabete \xc5\xa0tempihar rojene Einspieler iz Sve\xc4\x8d na Koro\xc5\xa1kem. Ljudsko \xc5\xa1olo je v letih 1928\xe2\x88\x921932 obiskoval delno v Kranju in delno v Ljubljani. Leta 1940 je kon\xc4\x8dal \xc5\xa1kofijsko klasi\xc4\x8dno gimnazijo v Ljubljani. \xc5\xa0e istega leta se je vpisal na Pravno fakulteto v Ljubljani, kjer se je vklju\xc4\x8dil v napredna \xc5\xa1tudentska gibanja. Po italijanski okupaciji Ljubljane se je pridru\xc5\xbeil Osvobodilni fronti. Spomladi 1942 ga je fa\xc5\xa1isti\xc4\x8dna policija aretirala in internirala v Trstu, Travisu in Gonarsu. Njegovo dru\xc5\xbeino so medtem Nemci \xc5\xbee 1941 izgnali v Srbijo. Po italijanski kapitulaciji je pobegnil iz Gonarsa in se na Primorskem pridru\xc5\xbeil narodnoosvobodilni borbi.V partizanih se je kmalu uveljavil kot spreten kulturni delavec in propagandni organizator. Postal je vodja propagandnega oddelka Bazovi\xc5\xa1ke brigade, poleti 1944 pa je bil po odhodu dotedanjega \xc5\xa1efa Marjana Tepine imenovan za vodjo propagandnega oddelka pri \xc5\xa1tabu 9. korpusa. Pisal je \xc4\x8dlanke in delal v uredni\xc5\xa1tvu Partizanskega dnevnika. Njegova pobuda je bila natis knjige Leto borb ob So\xc4\x8di, ki je iz\xc5\xa1la septembra 1944 v izdaji propagandnega oddelka 9. korpusa. Knjiga je za tedanje razmere predstavljala izjemen uredni\xc5\xa1ki in tiskarski izdelek. V knjigo je \xc5\xa0tempihar prispeval poglavje Generalmajor Ambro\xc5\xbei\xc4\x8d organizator 9. korpusa. Padel je skupaj z 305 borci, ki so padli v zadnji nem\xc5\xa1ki ofenzivi 1. aprila 1945 na obmo\xc4\x8dju Vojskega. Pokopan je v skupnem grobu pri zaselku Ga\xc4\x8dnik blizu Dolenje Trebu\xc5\xa1e.'